Sacrosancta et generalis synodus venerabilj fratri episcopo Reualiensi salutem et Dei omnipotentis benediccionem. Ad audiendam audiensiam nostram peruenit, quod tam venerabilis frater Magnus, episcopus Aboensis, qam predecessores sui, episcopi Aboenses, qui fuerunt pro tempore, decimas, census, redditus, terras, domos, possessiones, prata, pascua, nemora, grangias,¹ molendina, iura, iurisdicciones et nonnulla alia bona ad mensam suam episcopalem spectancia, datis super hoc litteris, confectis exinde publicis instrvmentis, interpositis iuramentis, factis renunciacionibus et penis adiectis, in grauem ipsorum episcopi et mense lesionem, nonnullis clericus et laycis, aliquibus eorum ad vitam, quibusdam vero ad non modicum tempus, et aliis perpetuo ad firmam uel sub censu annuo concesserunt, quorum aliqui dicuntur super hiis confirmacionis litteras in forma commvni a sede apostolica impetrasse. Quia vero nostra interest super hoc de commvni oportuno remedio prouidere, fraternitati tue per nostra scripta mandamus, quatenus ea, que de bonis ipsius mense per concessiones huiusmodi alienata jnueneris illicite uel distracta, non obstantibus² litteris, instrvmentis, iuramentis, renunciacionibus, penis et confirmacionibus supradictis, ad ius et proprietatem eiusdem mense legittime reuocare procures, contradictores per censuram ecclesiasticam, appellacione postposita, compescendo. Testes autem qui fuerint nominatj, si se gracia, odio (odio) uel timore subtraxerint, censura similj, appellacione cessante, compellas veritati testimonium perhibere. Datum Constancie vij³ kalendas Julij, anno a natiuitate Dominj millesimo quadringentesimo decimo septimo⁴, apostolica sede vacante.